Սերգեյ Զագրաևսկի

**Սերգեյ Վոլֆգանգովիչ Զագրաևսկի** (), ռուս նկարիչ, ճարտարապետության պատմաբան, գիտական և գրական աշխատությունների հեղինակ։

Ռուսաստանի գեղարվեստի ակադեմիայի ակադեմիկոս (2013 թվականից), Ռուսաստանի մշակույթի վաստակավոր գործիչ (2009 թվականից), Ռուսաստանի նկարիչների մասնագիտական միության նախագահ (1999 թվականից)։

Եղել է հայտնի մեդիադեմք, մասնակցել է հարյուրավոր հեռուստահաղորդումների, հիմնականում թոք-շոուների։

## Կենսագրություն
Ծնվել է Մոսկվայում։ Հայրը՝ Վոլֆգանգ Վոլֆգանգի Կավելմախեր, հին ռուսական ճարտարապետության պատմաբան, ճարտարապետ-վերականգնող, մայրը՝ Իննա Միխայլովնա Զագրաևսկայա, ռուս և գերմանացի բանաստեղծ ու դրամատուրգ։ Աշխատանքային գործունեությունը սկսել է «Մոսօբլստրոյռեստավրացիա» տրեստի նախագծային բաժնում՝ որպես չափագրող բանվոր, 1986 թվականին ավարտել է Մոսկվայի ավտոմոբիլային-ճանապարհային ինստիտուտը: Գեղարվեստական կրթություն է ստացել Տատյանա Մավրինայի արվեստանոցում։ Նրա առաջին խոշոր գեղարվեստական աշխատանքներից էին «ՕԱԶԻՍ» թատրոնի դեկորացիաները (Իննա Զագրաևսկայայի ղեկավարությամբ): Մինչև 1990-ականները հիմնականում գիտական աշխատանք էր կատարել համակարգային վերլուծության ոլորտում (մինչև 1997 թվականը աշխատել է ՄԱԴԻ-ում որպես կիրառական մաթեմատիկայի ամբիոնի ավագ գիտաշխատող, զուգահեռաբար ղեկավարել է մի շարք առևտրային ընկերություններ), 1993 թվականի մայիսի 13-ին պաշտպանել է թեկնածուական ատենախոսություն «Տարափաթեթային բեռների փոխադրումների հերթափոխային-օրական պլանավորման կատարելագործումը ԷՀՄ կիրառմամբ».

1990-ականներին զբաղվել է ճարտարապետության պատմությամբ և աստվածաբանությամբ։ 1998 թվականից, երբ ֆինանսական ճգնաժամի ընթացքում սնանկացավ բանկը, որի դուստր ընկերությունը նա ղեկավարում էր, Զագրաևսկին հեռացավ բիզնեսից և իրեն լիովին նվիրեց արվեստին, ճարտարապետության պատմությանը, փիլիսոփայությանը և հասարակական գործունեությանը։

Ունեցել է ավելի քան տասը անհատական ցուցահանդես (այդ թվում՝ Մոսկվայի Մանեժում և մի քանիսը՝ Նկարիչների կենտրոնական տանը) և մասնակցել է տասնյակ խմբային ցուցադրությունների։ 1999 թվականին նա հիմնադրեց Ռուսաստանի նկարիչների արհեստակցական միությունը, որը այդ ժամանակից ի վեր ղեկավարում էր:

Սերգեյ Զագրաևսկին եղել է «Միասնական գեղարվեստական վարկանիշ» տեղեկատուի գլխավոր խմբագիրը, որը պարբերաբար հրատարակվում է 1999 թվականից, հին ռուսական ճարտարապետության պատմության **«РусАрх»** էլեկտրոնային գիտական գրադարանի հիմնադիրն ու վարողը։ 1999-2001 թվականներին եղել է «Արտ-գազետա»-ի գլխավոր խմբագիրը։

2002-2004 թվականներին դասավանդել է ճարտարապետության պատմություն Ռեստավրացիայի արվեստի ինստիտուտում, դասախոսություններ է կարդացել Վլադիմիրո-Սուզդալի արգելոց-թանգարանի որակավորման բարձրացման դասընթացներում։ Պատրաստել է դոկտորական ատենախոսություն «Հյուսիս-Արևելյան Ռուսիայի ճարտարապետությունը 13-րդ դարի վերջից մինչև 14-րդ դարի սկիզբը» (2005)։ Հին ռուսական ճարտարապետության պատմության վերաբերյալ մի շարք մենագրությունների և գիտական աշխատությունների հեղինակ է։ Նրա պատմաճարտարապետական հետազոտությունների հիմնական շրջանակը հին ռուսական սպիտակ քարից կառուցված ճարտարապետությունն է, վաղ մոսկովյան ճարտարապետությունը, Հին Ռուսիայի և ռոմանագոթական Եվրոպայի ճարտարապետական կապերը։

Պատմական վեպերի, մանկական հեքիաթների, փիլիսոփայական գրքերի հեղինակ է։ 2014 թվականին Զագրաևսկու «Նորին մեծության ճարտարապետը» պատմական վեպը ընդգրկվել է «Ազգային բեսթսելլեր» և «Ռուսական Բուկեր» գրական մրցանակների «երկար ցուցակներում»։ Հրատարակել է իր պապի՝ իրավապաշտպան Մովսես Ավերբախի ընտանեկան արխիվում պահպանված գեղարվեստական գործերը, այդ թվում՝ վիպակներ, պատմվածքներ և «Ի փառս Տիրոջ» ինքնակենսագրական վեպը (2008)․ ըստ Զագրաևսկու խոսքերի, հենց պապն է հիմնական ազդեցություն ունեցել իր աշխարհայացքի ձևավորման վրա։

Մահացել է 2020 թվականի հուլիսի 6-ի գիշերը սրտանոթային անբավարարությունից: Նկարչի աճյունը բաժանվել է երկու մասի. աճյունասափորներից մեկը թաղված է Դանիլովսկի գերեզմանատանը, մյուսը՝ հոր գերեզմանում՝ Աբրամցևո գյուղի գերեզմանատանը։

Ս. Զագրաևսկին ամուսնացած էր: Ունեցել է չորս երեխա։

## Գեղարվեստական ստեղծագործություն
### Պատկերասրահ

Պատկեր:Apple Garden, by Sergey Zagraevsky.jpg|Սերգեյ Զագրաևսկի. Խնձորի այգի 18x24 ջրաներկ 1992
Պատկեր:Serguey zagraevsky wall.jpg|Սերգեյ Զագրաևսկի. Երուսաղեմ։ Լացի պատ 70x100 կտավ, յուղաներկ 1998
Պատկեր:Serguey zagraevsky ukraine.jpg|Սերգեյ Զագրաևսկի. Ուկրաինական գիշեր։ 100x80 կտավ, յուղաներկ 1999
Պատկեր:Serguey zagraevsky moscow kremlin.jpg|Սերգեյ Զագրաևսկի. Մոսկվա, Կրեմլ 100x100 կտավ, յուղաներկ 2001
Պատկեր:Serguey zagraevsky broken stilllife.jpg|Սերգեյ Զագրաևսկի, միջանցիկ քամի, որ աղավաղել է նատյուրմորտը 100x80 կտավ, յուղաներկ 2008
Պատկեր:Serguey zagraevsky moscow1.jpg|Սերգեյ Զագրաևսկի. Մոսկվա, Մեծ քարե կամուրջ 30x21 ջրաներկ 2008


## Այլ տեղեկություններ
* Երեխաները՝ Սերգեյ (1986), Անաստասիա (1992), Լիդյա (1997), Կիրիլ (2009), երկվորյակներ Վսեվոլոդ և Վլադիսլավա (2014)։
* Տիրապետել է հինգ օտար լեզուների՝ անգլերեն, գերմաներեն, էսպերանտո, եբրայերեն, ֆրանսերեն։
* 2010 թվականին անցել է նախնական ընտրություն և մասնակցել է «Իմ խաղը» հայտնի ինտելեկտուալ հեռուստահաղորդմանը։
* Զբաղվել է ռազմարվեստով։ Եղել է բռնցքամարտի սպորտի վարպետի թեկնածու, ունեցել է թեքվոնդոյի շագանակագույն գոտի (WTF)։

## Ծանոթագրություններ

## Արտաքին հղումներ

* Ս. Զագրաևսկու գեղանկարչությունը իր պաշտոնական կայքում
* Ս․ Զագրաևսկու գիտական աշխատությունները հին ռուսական ճարտարապետության պատմության էլեկտրոնային «РусАрх» գիտական գրադարանում
 
Կատեգորիա:20-րդ դարի ռուս նկարիչներ
Կատեգորիա:Ռուս նկարիչներ